DA Den Europæiske Unions Tidende C 264/40

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 264/05)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»GRANADA MOLLAR DE ELCHE«/»GRANADA DE ELCHE«

EU-nr.: ES-PDO-0005-01230 — 19.5.2014

BOB ( X ) BGB ( )

1. Betegnelse

»Granada Mollar de Elche«/»Granada de Elche«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Det oprindelsesbeskyttede produkt »Granada Mollar de Elche«/»Granada de Elche« er en frugt af arten Punica granatum L. og sorten Mollar i klasse Extra og I, jf. kodexstandarden for granatæbler. Det beskyttede produkt kendetegnes ved den fine balance mellem syre og sukker, skallens farve, der spænder fra cremegul til rød, og frøkappernes anthocyaninsammensætning, der gør dem dybt karminrøde til røde.

Den modne frugt har følgende karakteristika:

1. Morfologiske — Frugten er rund og opdelt af adskillige membraner, hvori man finderne kernerne (frøkapperne). Skallen er enten tynd eller har middel tykkelse, er glat og skinnende. — Skallens farve spænder fra cremefarvet til dybrød, og kernerne er omgivet af frugtkød, der farvemæssigt spænder fra dyb karminrød til rød.

2. Fysiske/Kemiske: — Brixgrader: mindst 14° — Syreindhold (% citronsyre): mindst 0,18 og højst 0,24 — Forholdet mellem sukker og syre (forholdet mellem brixgrader og syreindhold): mindst 60 og højst 90.

3. Organoleptiske Frugtkødet er en smule bittert, men samtidig meget sødt. Kernerne er derimod milde i smagen.

Frugterne skal have følgende karakteristika:

a) De skal være hele, rene og sunde, og frugter med skimmel eller andre former for forringelse udelukkes. De skal se friske ud, må hverken lugte eller smage mærkeligt, og de skal være fri for unormal ydre fugt.

b) Størrelsen på »Granada Mollar de Elche«/»Granada de Elche« bestemmes af enhedsvægten, og frugter med en enhedsvægt på under 125 gram udelukkes.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke produktionsetaper, som skal finde sted i det afgrænsede geografiske område

Alle produktionsetaper skal finde sted i det afgrænsede geografiske område.

3.5. Særlige regler vedrørende skiveskæring, rivning og emballering osv. vedrørende det produkt, som den registrerede betegnelse henviser til

Forarbejdning og emballering skal ske i det afgrænsede geografiske område for at undgå, at produktet forringes som følge af overdreven håndtering eller transport, uden at frugten er pakket korrekt.

Dette er også vigtigt af hensyn til frugtens karakteristiske form. Blomsterbægeret sidder modsat stilken og er formet som en lukket »krone« med kort hals. Hvis frugten ikke håndteres korrekt, risikerer man at beskadige både skallen og kronen. For at undgå, at frugten bliver udsat for slag, stød eller tryk ved upassende transport og/eller overdreven håndtering, som kan ændre frugtens karakteristiske skal, frugtkødets kvalitet eller skade »kronen«, bør emballering ske på oprindelsesstedet.

Når frugterne er plukket, sendes de til forarbejdnings- og emballeringsanlæg. For at undgå at beskadige »kronen«, kan frugterne renses med bløde børster af svinehår. Frugterne skal opbevares ved en temperatur på 4-8 °C.

Forarbejdning og emballering på oprindelsesstedet sikrer ligeledes produktets sporbarhed, eftersom den emballage, som produktet afsendes i, forsynes med den obligatoriske mærkning »Denominación de Origen Protegida« og produktets oprindelsessted som fastsat i det fælles kontrolsystem, der sikrer sporbarheden, indtil produktet når den endelige forbruger. To typer emballage må anvendes, op til 5 kg og op til 10 kg.

3.6. Særlige regler for mærkning af det produkt, den registrerede betegnelse henviser til

Desuden skal emballeringsvirksomheden forsyne de påskrifter, mærkninger eller etiketter, der anvendes til »Granada Mollar de Elche« beregnet til konsum, med et overensstemmelsesmærke, også kaldet en kontroletiket, med en alfanumerisk kode. Dette skal ske under tilsyn, således at mærket ikke kan genbruges, og sporbarheden sikres. Kontroletiketterne udstedes af kontrolorganet på ikkediskrimerende vis til alle forarbejdningsvirksomheder, der opfylder specifikationerne.

4. Præcis afgrænsning af det geografiske område

Produktionsområdet ligger sydøst for Comunidad Valenciana i provinsen Alicante og består af alle de kommuner, der udgør amterne Bajo Vinalopó, Alacantí og Bajo Segura.

5. Tilknytning til det geografiske område

5.1. Det geografiske områdes egenart

Naturmæssige faktorer:

Klima

Klimaet i den sydlige del af Comunidad Valenciana adskiller sig fra andre områder ved den spanske middelhavskyst i form af især den ringe mængde nedbør, der ligger i omegnen af 263 mm om året, det høje antal solskinstimer, kun få dage med overskyet vejr og tåge og en særligt tør periode fra juni til september, hvor granatæblerne udvikler sig. Det afgrænsede geografiske område ligger overvejende i klimazone Bsh (jf. Köppens klimaklassifikation), dvs. i varme steppeområder, og i mindre omfang i klimazone Bsk, dvs. køligere steppeområder.

Jordbundsforhold

Jordbunden i det område, hvor der dyrkes granatæbler, består fortrinsvist af lerjord. Blandt jordbundens særlige karakteristika er det høje pH-niveau (8-9), et højt indhold af carbonater (omkring 45,76 %) og aktiv kalk (omkring 10 %), hvilket er meget højere end i andre geografiske områder og produktionsområder. Både saltene og det vand, der bruges til kunstvanding, samt forvaltningen af denne kunstvanding (Intrigliolo et al, 2011) spiller en særlig rolle i produktionen af sorten Mollar.

Menneskelige faktorer:

Dyrkningsmetoder

Dyrkning af granatæbler i Spanien sker fortrinsvist i den sydøstlige del af landet. Ifølge oplysninger i Anuario de Estadística Agraria en España var 2 387 hektar beplantet med granatæbler i 2008, heraf 84,4 % i provinsen Alicante og nærmere betegnet i de amter, der udgør det afgrænsede geografiske område.

Man har dyrket forskellige sorter i området (bl.a. Mollar, Valenciana og Wonderful), men de seneste år har man udelukkende dyrket sorten Mollar. Denne lokale sort er opnået, ved at landbrugerne i området i gennem årtier har udvalgt de planter, der gav den bedste frugt, og som bedst formåede at tilpasse sig til områdets klima- og jordbundsforholdene, samt ved podning og stiklingeformering.

Granatæbler er blevet dyrket i området i så mange år, at landbrugerne har udviklet metoder til at opnå det bedst mulige resultat. Således beskæres og vedligeholdes træerne årligt. Ungskud kontrolleres (hovedsagelig mekanisk), og der foretages manuel udtynding af frugterne på forskellige modningsstadier (ad flere omgange) for at opnå frugter med færrest mulige sygdomme og den mest ensartede farve og størrelse.

Gennem mange års erfaring med at dyrke granatæbler af sorten Mollar har producenterne udviklet særlige kunstvandingsteknikker med henblik på at forbedre frugtsætningen og mindske risikoen for, at frugterne sprækker.

5.2. Produktets egenart

»Granada Mollar de Elche«, der dyrkes i det geografisk afgrænsede område, har en række karakteristika, der adskiller dem fra frugter, der dyrkes i andre områder. Miljøforholdene påvirker frugtens fysisk-kemiske og organoleptiske egenskaber samt tidspunktet for høsten.

To faktorer er afgørende for, hvornår sorten Mollar er moden nok til afsætning. Saften skal have et sukkerindhold (vandopløseligt tørstof) på over 14 brixgrader, og skallen skal have skiftet farve fra grøn til cremefarvet; der må således ikke være nogen grønne nuancer tilbage. Frugterne når dette modenhedsstadie i det afgrænsede område i den første uge af oktober, men første høst kan dog også finde sted en uge tidligere eller senere afhængigt af de maksimale dag- og nattemperaturer i den periode, hvor skallen skifter farve. Der høstes tidligere end i mere nordligt eller højtliggende områder.

Saftens titreringssyreindhold ligger mellem 0,18 og 0,24 (udtrykt i procentdel af citronsyre). Balancen mellem syre og sukker giver produktet dets karakteristiske søde smag.

Frugtskallen spænder typisk fra cremefarvet til rød og skinnende. Saftens farve er typisk for frugter dyrket i dette område og skyldes anthocyaninsammensætningen.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Miljøforholdene (det semiaride klima med milde temperaturer om vinteren og en ringe mængde nedbør, der er særligt lav i sommermånederne), antallet af solskinstimer og temperaturen i den periode, hvor frugterne udvikles og modnes, påvirker skallens farve og smag samt anthocyaninsammensætningen.

Det tørre vejr i månederne op til høsten (fra juni til september) intensiverer saftens røde farve.

Maksimumtemperaturen i området i den periode, hvor frugten udvikler sig (juli og august), ligger over 30 °C, men under 40 °C og medfører, at frugtens syreindhold pga. indholdet af organisk syre ligger mellem 0,18 og 0,24 udtrykt i procentdel af citronsyre. Balancen mellem syre og sukker giver produktet dets karakteristiske søde smag.

Disse forhold påvirker desuden blomstringen og høsten, der finder sted i den første uge af oktober, men som dog kan finde sted en uge tidligere eller senere afhængigt af de maksimale dag- og nattemperaturer i den periode, hvor skallen skifter farve.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

http://www.agricultura.gva.es/pc_granadamollarelche

(1) EUT L 343 af 14.12.2012, s. 1.